
         Περιφερειακό Τμήμα Χαλκίδας
Χαλκίδα, 28 Σεπτεμβρίου 2026
ΔΕΛΤΙΟ ΤΥΠΟΥ

Περιβαλλοντική δράση του Περιφερειακού Τμήματος Ε.Ε.Σ. Χαλκίδας – Δεντροφύτευση και δημιουργία αστικού κήπου στην περιοχή Αγίου Κωνσταντίνου Χαλκίδας 

Με επίκεντρο την προστασία του περιβάλλοντος, την ενεργό συμμετοχή των πολιτών και την αξία του εθελοντισμού, το Περιφερειακό Τμήμα Ελληνικού Ερυθρού Σταυρού Χαλκίδας πραγματοποίησε την Παρασκευή, 25 Σεπτεμβρίου 2026 περιβαλλοντική δράση στην περιοχή του Αγίου Κωνσταντίνου Χαλκίδας.

Η δράση πραγματοποιήθηκε με αφορμή την Παγκόσμια Ημέρα Δράσης για την Κλιματική Αλλαγή και περιλάμβανε δεντροφύτευση και δημιουργία αστικού κήπου, με στόχο την ενίσχυση του πρασίνου και την αισθητική και περιβαλλοντική αναβάθμιση του συγκεκριμένου χώρου.

Στη δράση συμμετείχαν ενεργά οι Εθελοντές του Τομέα Υγείας του Περιφερειακού Τμήματος Ε.Ε.Σ. Χαλκίδας, οι οποίοι, με συνέπεια και διάθεση προσφοράς, ένωσαν τις δυνάμεις τους με την τοπική κοινωνία για την υλοποίηση μιας πρωτοβουλίας με ουσιαστικό περιβαλλοντικό και κοινωνικό χαρακτήρα

Η δράση πραγματοποιήθηκε σε συνεργασία με το σύλλογο The Human Wave Project και τον Πολιτιστικό-Επιμορφωτικό-Εξωραϊστικό Σύλλογο ΄΄Ο Λόφος΄΄, επιβεβαιώνοντας τη σημασία της συνεργασίας μεταξύ εθελοντικών και κοινωνικών φορέων για την αντιμετώπιση σύγχρονων περιβαλλοντικών προκλήσεων.

Η προστασία του φυσικού και αστικού περιβάλλοντος συνδέεται άμεσα με την ποιότητα ζωής και την ευημερία των τοπικών κοινωνιών. Μέσα από δράσεις όπως η συγκεκριμένη, το Περιφερειακό Τμήμα Ε.Ε.Σ. Χαλκίδας ενισχύει την περιβαλλοντική ευαισθητοποίηση και ενθαρρύνει την ενεργό συμμετοχή των πολιτών σε πρωτοβουλίες κοινωνικής προσφοράς.

Το Περιφερειακό Τμήμα Ε.Ε.Σ. Χαλκίδας εκφράζει τις θερμές του ευχαριστίες προς όλους τους Εθελοντές που συμμετείχαν, καθώς και προς τους συνεργαζόμενους φορείς The Human Wave Project και ΄΄Ο Λόφος΄΄, για τη σημαντική συμβολή τους στην επιτυχή υλοποίηση της δράσης.

Η φροντίδα για το περιβάλλον είναι πράξη ευθύνης, αλληλεγγύης και προσφοράς.

Με τη δύναμη του εθελοντισμού, δημιουργούμε σήμερα τους χώρους και τις συνθήκες για ένα καλύτερο αύριο.    

